b'\n_START_ARTICLE_\nLoodna valla vapp\n_START_PARAGRAPH_\nLoodna valla vapp on Rapla maakonnas asuva endise Eesti haldus\xc3\xbcksuse Loodna valla vapp._NEWLINE_Praegune M\xc3\xa4rjamaa vald, mis loodi 20. oktoobril 2002 \xc3\xbchinenud M\xc3\xa4rjamaa alevi, endise M\xc3\xa4rjamaa valla ja Loodna valla \xc3\xbchinemise tulemusena, v\xc3\xb5ttis oma vapiks endise M\xc3\xa4rjamaa valla vapi. Endise M\xc3\xa4rjamaa valla vapina oli see kasutusel juba alates 21. oktoobrist 1996. M\xc3\xa4rjamaa alevi ja Loodna valla s\xc3\xbcmbolid kuulutati kehtetuks.\n_START_SECTION_\nVapi kirjeldus\n_START_PARAGRAPH_\nKuldsel kilbil on rohelist v\xc3\xa4rvi kaks neljaharulist ristikulehte, hobuseraud ja p\xc3\xa4rnalehel\xc3\xb5ikeline vapit\xc3\xbcvi._NEWLINE_Neljaharulised ristikulehed s\xc3\xbcmboliseerivad p\xc3\xb5llumajandust. Lehed meenutavad ka kristliku maailma universaalseimat s\xc3\xbcmbolit \xe2\x80\x93 risti, mis vapil koosneb \xc3\xbchinenud s\xc3\xbcdametest, viidates s\xc3\xb5braliku koost\xc3\xb6\xc3\xb6 t\xc3\xa4hendusele._NEWLINE_Hobuseraud s\xc3\xbcmboliseerib edasiliikumist nii majanduses kui ka vaimuvallas. Hobuseraud on ajast aega olnud ka turvalisuse ja \xc3\xb5nne talisman._NEWLINE_Vapit\xc3\xbcve p\xc3\xa4rnalehe l\xc3\xb5ige osutab sellele, et vallas asub loodusharuldus \xe2\x80\x93 Sipa p\xc3\xa4rn, omaliigiliste seas Eesti suurim._NEWLINE_Vapi kuldne toon t\xc3\xa4histab viljap\xc3\xb5ldusid ja muid inimk\xc3\xa4tega loodud rikkusi, roheline valla mitmekesist loodust: soid-rabasid, niitusid, metsi ning neist inimestesse hoovavat \xc3\xbcrgset rahu ja hingej\xc3\xb5udu.'